Α4-0063/95

Ψήφισμα σχετικά με την ανακοίνωση της Επιτροπής με τίτλο «Πράσινη Βίβλος για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης» (Μέρος πρώτο - αρχές και χρονοδιάγραμμα) (COM(94)0440 - C4-0209/94)

Το Ευρωπαϊκό Κοινοβούλιο,

- έχοντας υπόψη την Πράσινη Βίβλο της Επιτροπής για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης (COM(94)0440- C4-0209/94),

- έχοντας υπόψη την ανακοίνωση της Επιτροπής «Η Ευρώπη και η κοινωνία των πληροφοριών: η συνέχιση της πορείας - πρόγραμμα δράσης» (COM(94)0347 - C4- 0093/94),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής, καθώς και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Νομικών Θεμάτων και Δικαιωμάτων των Πολιτών και της Επιτροπής Πολιτισμού, Νεότητας, Παιδείας και Μέσων Ενημέρωσης (Α4-0063/95),

Α. εκτιμώντας ότι ο τομέας των τηλεπικοινωνιών στις περισσότερες χώρες της Ευρωπαϊκής Ένωσης εξακολουθεί να χαρακτηρίζεται από κατακερματισμό κατά τα εθνικά σύνορα, μονοπωλιακή οργάνωση και υψηλές τιμές,

Β. εκτιμώντας ότι η πραγμάτωση της ενιαίας αγοράς και η εφαρμογή των κοινοτικών πολιτικών στους τομείς του ανταγωνισμού και της ελευθερίας παροχής υπηρεσιών απαιτούν την αντικατάσταση του πλαισίου αυτού με ένα σύστημα που να βασίζεται στον ανταγωνισμό και στην επιδίωξη της μεγιστοποίησης της σχέσης της ποιότητας υπηρεσιών προς το κόστος,

Γ. εκτιμώντας ότι μια τέτοια κίνηση δεν είναι μόνον επιθυμητή αυτή καθ' αυτή, αλλά, πάνω απ' όλα αποτελεί ζωτική προϋπόθεση για την ανάπτυξη αποτελεσματικών διευρωπαϊκών δικτύων στον τομέα των τηλεπικοινωνιών έτσι ώστε να καταστεί δυνατή η ταχεία δημιουργία της κοινωνίας των πληροφοριών στην Ευρώπη και να μπορέσουν οι κοινωνίες και οι οικονομίες μας να επωφεληθούν όσο το δυνατόν περισσότερο από αυτές τις πιθανές εξελίξεις,

Δ. εκτιμώντας ότι, προκειμένου να δημιουργηθούν σταθερές τοπικές συνδέσεις και να αποφευχθούν οι κίνδυνοι μονοπωλιακών καταστάσεων, και προκειμένου ταυτόχρονα να διασφαλισθεί ένα ανταγωνιστικό περιβάλλον που να προσφέρει ίσες ευκαιρίες έτσι ώστε η ευρωπαϊκή βιομηχανία τηλεπικοινωνιών να είναι σε θέση να δρα ανταγωνιστικά μέσα σε μια παγκόσμια αγορά με αντιπάλους παγκόσμιας κλίμακας, θα είναι αναγκαία μια συστηματική ρυθμιστική παρέμβαση,

Ε. εκτιμώντας ότι η ελευθέρωση της εναλλακτικής τηλεπικοινωνιακής υποδομής και των δικτύων καλωδιακής τηλεόρασης για ήδη ελευθερωμένες υπηρεσίες εξαρτάται από την επίτευξη συμφωνίας ως προς τις βασικές αρχές ενός ευρωπαϊκού ρυθμιστικού πλαισίου για τις τηλεπικοινωνίες και θα έπρεπε να λάβει χώρα σε κατάλληλη χρονική στιγμή, ώστε να είναι συμβατή με την παρούσα τεχνολογική καινοτομία και παγκοσμιοποίηση της αγοράς των τηλεπικοινωνιών,

ΣΤ. εκτιμώντας ότι ένα τέτοιο πλαίσιο, το οποίο συμπεριλαμβάνει τον ορισμό και την παροχή μιας καθολικής υπηρεσίας, προσφέρει επαρκή ασφάλεια για την πραγματοποίηση μαζικών ιδιωτικών επενδύσεων, που θα οδηγήσουν στην αύξηση της δυναμικότητας,

Ζ. εκτιμώντας ότι η απόφαση για την ελευθέρωση της εναλλακτικής τηλεπικοινωνιακής υποδομής και των καλωδιακών συνδέσεων θα πρέπει οπωσδήποτε να συμπέσει με τη συζήτηση και απόφαση επί του δεύτερου μέρους της Πράσινης Βίβλου (ρυθμιστικό πλαίσιο),

1. εγκρίνει τις επιλογές που περιέχονται στην Πράσινη Βίβλο όσον αφορά τις αρχές και το χρονοδιάγραμμα, ιδίως δε την ημερομηνία της 1ης Ιανουαρίου 1998 ως προθεσμία για την πλήρη ελευθέρωση των υποδομών[semigr ]

2. πιστεύει ότι η ελευθέρωση, καθώς και η σχεδιαζόμενη σε ορισμένα κράτη μέλη ιδιωτικοποίηση, πρέπει να ενταχθούν σε μια διαρθρωτικά κατάλληλη ευρωπαϊκή στρατηγική. Καλεί την Επιτροπή να επεξεργασθεί Χάρτα για τις δημόσιες υπηρεσίες και, στις προτάσεις της για ελευθέρωση της υποδομής των τηλεπικοινωνιών να προβλέψει ένα κανονιστικό πλαίσιο το οποίο να μην υπονομεύει τις δημόσιες υπηρεσίες[semigr ] φρονεί ότι η γενική αρχή, σύμφωνα με την οποία η ελευθέρωση των τηλεπικοινωνιακών υποδομών πρέπει να έχει συμβεί έως την 1η Ιανουαρίου 1998, θέμα για το οποίο η Επιτροπή οφείλει να παρουσιάσει προτάσεις εντός του έτους, κατ' ουδένα τρόπο έρχεται σε αντίθεση με τη δυνατότητα επί μέρους κρατών μελών να πραγματοποιήσουν την εν λόγω ελευθέρωση πριν από την ημερομηνία αυτή και ότι η Επιτροπή οφείλει να λάβει υπόψη της τη δυνατότητα αυτή στα σχετικά σχέδια οδηγιών της[semigr ]

3. εμμένει στην αναγκαιότητα να παρασχεθούν στις δημόσιες υπηρεσίες τα μέσα για να αναπτυχθούν και να προσαρμοστούν λαμβάνοντας καλύτερα υπόψη τις ανάγκες των χρηστών και τις τεχνολογικές εξελίξεις[semigr ]

4. θεωρεί ότι πρότυπα σχέδια για την προετοιμασία της ελευθερούμενης από 1.1.1998 αγοράς των τηλεπικοινωνιών (για παράδειγμα, σχετικά με τη βελτίωση της διαλειτουργικότητας και με τα διευρωπαϊκά δίκτυα) πρέπει κατά βάση να υλοποιηθούν αμέσως[semigr ]

5. υπενθυμίζει τις προηγούμενες δηλώσεις του, ιδιαίτερα δε το ψήφισμά του της 20ής Απριλίου 1993 επί της ανακοίνωσης της Επιτροπής, της 21ης Οκτωβρίου 1992, που περιλαμβάνει την έκθεσή της, για την κατάσταση στον τομέα των υπηρεσιών τηλεπικοινωνίων ((ΕΕ C 150 της 31.05.1993, σ. 39)), σχετικά με την άρση των περιορισμών στην χρήση καλωδιακής τηλεοπτικής υποδομής για τις υπηρεσίες τηλεπικοινωνιών και απευθύνει έκκληση για την ταχεία άρση των περιορισμών αυτών για τις υπηρεσίες που δεν απαιτούν παραγγελία[semigr ]

6. επισύρει την προσοχή της Επιτροπής στο γεγονός ότι η ελεύθερη παροχή τηλεπικοινωνιακών υπηρεσιών είναι κεφαλαιώδες τμήμα της υλοποίησης της Ενιαίας Αγοράς και ότι ως εκ τούτου η αντίστοιχη νομοθεσία επιβάλλεται να στηρίζεται στο άρθρο 100Α της Συνθήκης ΕΚ[semigr ]

7. επαναλαμβάνει το αίτημά του προς την Επιτροπή, να εκπονήσει οδηγία για την καταπολέμηση των συγκεντρώσεων, εν όψει της εξέλιξης των τηλεπικοινωνιών στην προοπτική της «Κοινωνίας των πληροφοριών», δεδομένου ότι η νομοθεσία περί ανταγωνισμού κάθε άλλο παρά είναι σε θέση από μόνη της να εγγυηθεί τον πλουραλισμό[semigr ]

8. εκφράζει την ανησυχία του για το ψήφισμα του Συμβουλίου της 22ας Δεκεμβρίου 1994 σχετικά με τις αρχές και το χρονοδιάγραμμα της ελευθέρωσης των υποδομών τηλεπικοινωνίας ((ΕΕ C 379 της 31.12.1994, σ. 4)), και εκφράζει αμφιβολίες για το χαρακτήρα και την ισχύ μιας τέτοιας πράξης, η οποία σε καμιά περίπτωση δεν μπορεί να θεωρηθεί δεσμευτική για τα άλλα κοινοτικά θεσμικά όργανα[semigr ] καλεί την Επιτροπή και το Συμβούλιο να δεσμευθούν ότι εφεξής θα παρέχεται στο Κοινοβούλιο η ευκαιρία να υποβάλλει παρατηρήσεις για όλα τα σχέδια ψηφισμάτων του Συμβουλίου που αφορούν ζητήματα αρμοδιότητας της ΕΕ, πριν από την έγκρισή τους από το Συμβούλιο[semigr ]

9. υποστηρίζει την άποψη ότι η πλήρης ελευθέρωση των υποδομών, συμπεριλαμβανομένων των υφισταμένων εναλλακτικών υποδομών, καθώς και των υπηρεσιών, καθιστά αναγκαίο τον προηγούμενο καθορισμό, μέσω οδηγίας, των υποχρεώσεων κοινωφελούς υπηρεσίας για όλους τους φορείς εκμετάλλευσης και τη δημιουργία ρυθμιστικού προτύπου που να εγγυάται την ισότιμη και χωρίς διακρίσεις πρόσβαση για τους παρόχους υπηρεσιών και να δίνει προτεραιότητα στη σύνδεση ιδρυμάτων δημοσίου συμφέροντος με το δίκτυο, συμπεριλαμβανομένων π.χ. των ιατρείων και νοσοκομείων, των σχολείων, λυκείων και πανεπιστημίων, των τοπικών αρχών, των βιβλιοθηκών, των πολιτιστικών κέντρων (μουσεία και πινακοθήκες) και των υπηρεσιών για άτομα με ειδικές ανάγκες[semigr ] πιστεύει ότι πρέπει να δημιουργηθεί ευρωπαϊκό ρυθμιστικό πλαίσιο παράλληλα με την ελευθέρωση, σχετικά με τα ζητήματα που έχουν ήδη μνημονευθεί στο ψήφισμά του της 30ής Νοεμβρίου 1994, σχετικά με τη σύσταση του Ευρωπαϊκού Συμβουλίου «Η Ευρώπη και η παγκόσμια κοινωνία της πληροφορίας» και σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο και προς την Οικονομική και Κοινωνική Επιτροπή και την Επιτροπή Περιφερειών «Η Ευρώπη προς την κοινωνία των πληροφοριών : ένα πρόγραμμα δράσης» ((ΕΕ C 363 της 19.12.1994, σ. 33)), δηλαδή :

- χορήγηση αδειών,

- αλληλοσύνδεση,

- πρόσβαση των χρηστών και των παρεχόντων τις υπηρεσίες στα δίκτυα,

- εγγύηση της καθολικής υπηρεσίας με χρηματοδότηση από το σύνολο των φορέων,

- χρέωση, ιδιαίτερα δε καθορισμός κοινωνικά και περιφερειακά διαφοροποιημένων τιμολογίων,

- ασφάλεια λειτουργίας και προστασία των δικτύων από δόλια ή εξ ατυχήματος διείσδυση (ακεραιότητα των δικτύων),

- προστασία και ανταμοιβή της πνευματικής ιδιοκτησίας,

- κρυπτογραφία και ηλεκτρονικές υπογραφές,

- προστασία των ιδιωτικών και προσωπικών πληροφοριών,

- προστασία του καταναλωτή»

και καλεί την Επιτροπή να υποβάλει στο Συμβούλιο και το Κοινοβούλιο πρόταση για τη δημιουργία Ευρωπαϊκής Υπηρεσίας Τηλεπικοινωνιών, ευθύνη της οποίας θα είναι η επιβολή των απαιτούμενων ρυθμίσεων σε ευρωπαϊκό επίπεδο, ώστε να εξασφαλισθεί η ταχεία δημιουργία αποτελεσματικών ευρωπαϊκών διαρθρώσεων και υπηρεσιών στον τομέα της πληροφορίας και η οικοδόμηση των σχέσεων με τις εθνικές ρυθμιστικές αρχές[semigr ]

10. ζητεί από την Επιτροπή να μην καθυποτάξει σε αποκλειστικά οικονομικές λογικές κάθε τι που αφορά τον πολιτισμό, την πληροφόρηση, την εκπαίδευση, την υγεία, αγνοώντας έτσι τη σπουδαιότητα των πολιτιστικών και κοινωνικών στόχων του ρυθμιστικού πλαισίου, στους οποίους περιλαμβάνεται η προτεραιότητα στη σύνδεση με το δίκτυο, δημόσιων ιδρυμάτων (όπως είναι τα σχολεία, οι βιβλιοθήκες, τα νοσοκομεία και γενικά ιατρεία) ή υπηρεσιών για τα άτομα με ειδικές ανάγκες[semigr ]

11. επισημαίνει την αυξανόμενη αλληλοσυσχέτιση και τις επικαλύψεις όσον αφορά το ιδιοκτησιακό καθεστώς των διαφόρων κλάδων στους τομείς των πληροφοριών, των επικοινωνιών και του πολιτισμού[semigr ] αποδίδει μεγάλη σημασία στον πλουραλισμό, την πολιτιστική ποικιλότητα και την ελευθερία πρόσβασης στα μέσα διάδοσης των πληροφοριών και του πολιτισμού[semigr ] ζητεί από την Επιτροπή να εξετάσει και να αναφέρει τις ασφαλιστικές δικλείδες που ενδέχεται να απαιτηθούν, πέραν και υπεράνω της νομοθεσίας περί ανταγωνισμού, για την επίτευξη των ανωτέρω στόχων[semigr ]

12. παραδέχεται ότι ορισμένα κράτη μέλη η επικράτεια των οποίων εντάσσεται καθ' ολοκληρίαν ή σε μεγάλο μέρος της στο στόχο 1 των διαρθρωτικών ταμείων ενδέχεται να χρειασθούν παρατεταμένη μεταβατική περίοδο για να προβούν στις αναγκαίες διαρθρωτικές μεταρρυθμίσεις[semigr ] θεωρεί όμως ότι ως όρος για την παραχώρηση μιας τέτοιας εξαίρεσης πρέπει να είναι η πραγματική εφαρμογή των εν λόγω διαρθρωτικών προσαρμογών, οι οποίες θα πρέπει να ενταχθούν σε ένα εθνικό πρόγραμμα που θα εγκριθεί από την Επιτροπή, και ότι η παρέκκλιση αυτή δεν δικαιολογείται στην περίπτωση άλλων χωρών ή δικτύων[semigr ]

13. εκφράζει την ανησυχία του για τις πολλές απώλειες θέσεων εργασίας που θα σημειωθούν κατά τα αμέσως επόμενα έτη εξ αιτίας της ελευθέρωσης, και καλεί, συνεπώς, την Επιτροπή, στο πλαίσιο της κοινωνίας των πληροφοριών, να οργανώσει ειδικά προγράμματα κατάρτισης υπέρ των ατόμων που χάνουν τη θέση εργασίας τους λόγω της ελευθέρωσης, με στόχο τη βελτίωση της κινητικότητας και των επαγγελματικών προσόντων των εν λόγω ατόμων[semigr ]

14. ζητεί από την Επιτροπή να διατυπώσει συγκεκριμένες ρυθμιστικές προτάσεις που να περιλαμβάνουν τις ως άνω αναγκαίες προϋποθέσεις[semigr ]

15. ζητεί από την Επιτροπή και το Συμβούλιο να εξασφαλίσουν ότι η ελεύθερη πρόσβαση στην υποδομή της Ευρωπαϊκής Ένωσης από φορείς τρίτων χωρών θα βασίζεται στην αμοιβαιότητα[semigr ]

16. αναθέτει στον Πρόεδρό του να διαβιβάσει την παρούσα γνωμοδότηση στο Συμβούλιο και την Επιτροπή.